Keset Liivi lahte asuv Ruhnu saar on rahvaarvult Eesti väikseim vald, mille ainukeses külas elab alaliselt 60 inimest. Sellest hoolimata võivad saareelanikud uhked olla kogu saart katva WiFi leviala, positiivse iibe ja Eesti vanima puitehitise üle. Isegi digitaaltelevisioon jõudis esimesena just Ruhnu.
Võrratu loodusega muinasjutusaarele satub saatusliku ajalehekuulutuse tõttu ka noor õpetaja Kadri, kes asub tööle Ruhnu koolis. Tema peamiseks ülesandeks on õpetada 1. ja 2. klassi lapsi - mõlemas käib üks õpilane. Samal ajal püüab Kadri sisse elada saare ellu ja mõista isolatsioonis elavate külaelanike kummalisi kombeid ning väikesi veidrusi. Režissöör Heilika Pikkov.